
ועדת העבודה, הרווחה והבריאות
29.10.2002

	ירושלים, ל' בחשון, תשס"ג
5 בנובמבר, 2002

הכנסת החמש-עשרה							         נוסח לא מתוקן
מושב חמישי

פרוטוקול מס' 592
מישיבת ועדת העבודה, הרווחה והבריאות
יום שלישי, כ"ג בחשון התשס"ג (29 באוקטובר 2002), שעה 9:30

סדר היום:  הצעת חוק הבטחת הכנסה (תיקון –ביטול הגבלות של יציאה לחו"ל);
                   הצעת חוק הבטחת הכנסה (תיקון – זכאי לגימלה שיצא את ישראל), התשס"ב-2002;
                  הצעת חוק הבטחת הכנסה – (תיקון זכאות לגמלה על פי חישוב מצטבר), התשס"ב-2002.

נכחו:
חברי הוועדה: יאיר פרץ- מ"מ היו"ר
                        מיכאל נודלמן
                        מרינה סולודקין
                        גנדי ריגר

מוזמנים:        ענת אלון                     העמותה למלחמה בעוני
                         אסף דרעי                   העמותה למלחמה בעוני
                         אריאל סלטו               העמותה למלחמה בעוני
                         דבי שדה                      העמותה למלחמה בעוני
                          אורנה ברקוביצקי      המוסד לביטוח לאומי
                          כרמית נאור,עו"ד       המוסד לביטוח לאומי
                          מרים שמלצר             אגף מחקר ותכנון, המוסד לביטוח לאומי
                          אודי בן-דרור             משרד האוצר
                          שי סומך,עו"ד             משרד המשפטים

יועצת משפטית: ג'ודי וסרמן
 
מנהלת הוועדה: שירלי אברמי























הצעת חוק הבטחת הכנסה (תיקון – ביטול הגבלות על יציאה לחו"ל);
הצעת חוק הבטחת הכנסה (תיקון –זכאי לגימלה שיצא את ישראל), התשס"ב-2002;
הצעת חוק הבטחת הכנסה – (תיקון זכאות לגמלה על פי חישוב מצטבר), התשס"ב-2002.

היו"ר יאיר פרץ:

	בוקר טוב, אני מתכבד לפתוח את ישיבת הוועדה. על סדר היום: הצעת חוק הבטחת הכנסה (תיקון – ביטול הגבלות על יציאה לחו"ל), של חברת הכנסת מרינה סולקין וגנדי ריגר; הצעת חוק הבטחת הכנסה (תיקון – זכאי לגימלה שיצא את ישראל), התשס"ב-2002, של קבוצת חברי כנסת; והצעת חוק הבטחת הכנסה – (תיקון זכאות לגמלה על פי חישוב מצטבר), של חברי הכנסת נודלמן ואליעזר כהן.

מרינה סולדקין:

	הצעת החוק עברה בקריאה טרומית בהסכמה של משרד ראש הממשלה וביטוח לאומי. אחר כך היו מגעים עם הביטוח הלאומי ועם מר אביגדור יצחקי, מנכ"ל משרד ראש הממשלה. עשינו כמה תיקונים. תיקון אחד מדבר על כך שיציאה לחו"ל של גמלאי יכולה להיות פעם בשנה.  היו פרשנויות שונות בסניפים של ביטוח לאומי על מספר הימים שאנשים יכולים לצאת. היו סניפים של ביטוח לאומי שאמרו שהם יכולים לצאת עד 30 ימים, והיו סניפים של ביטוח לאומי שאמרו שהתקופה צריכה להיות כמו שהיא היתה, כלומר פחות מחודשיים. 

היו"ר יאיר פרץ:

	כמה ימים?

מרינה סולדקין:

	צריך להיות יום אחד כל חודש בארץ כדי לא לאבד את הקצבה. אנחנו רוצים לבקש משהו שלא הסכימו לו שם, וזה לעשות ליד ביטוח לאומי ועדת ערעורים. הציבור שאנחנו מייצגים הם גמלאים מאוד מאוד אקטיביים. ביקשנו שוועדת הערעורים תאפשר בשני מקרים לצאת פעם שנייה בלי קיצוץ בזכויות.

היו"ר יאיר פרץ:

	החוק התקבל לפי ההסכמות שהגעתם אליהן. אדם שרוצה לחרוג מההסכמות, שיכתוב וינמק מה הן הסיבות שבגללן הוא חורג. ביטוח לאומי ישקול כל בקשה.

אורנה ברקוביצקי:

	הנסיבות שהזכרנו בחוק לא שוללות לחלוטין את הזכאות להבטחת הכנסה. זה גם לא משנה גם כמה זמן הוא שם. אם הוא שכנע אותנו שמצבו הרפואי הוא כזה שהוא היה צריך לנסוע לחו"ל או ללוות בן משפחה שלו לטיפולים בחו"ל, אנחנו לא שוללים זכאות. 

עכשיו בא הסיפור של פעם בשנה קלנדרית. אנחנו חושבים שזה מכסה את מירב המקרים שמבחינה חברתית יש מקום ללכת לקראתם ולהתחשב בהם. מעבר לכך, אין לזה גבול. אי אפשר להפעיל שיקול דעת רחב לפי פניות של אנשים, כי בכל סעיף של הביטוח הלאומי אתה תהיה נתון ללחצים ולפניות של אנשים.

ג'ודי וסרמן:

	בדיון הקודם הועלתה איזו שהיא הצעת פשרה לתיקון סעיף 14א. בין היתר דובר שם על אי תחולת סעיפים 14א(א)(ב)ו(ג) במקרים של אבל וכו'.



אורנה ברקוביצקי:

	פעם בשנה קלנדרית.

ג'ודי וסרמן:

	השאלה היא אם אפשר להגיד שבנוסף לפעם בשנה קלנדרית, כפי שהגיעו להסכמות  במשרד ראש הממשלה, במקרים של אבל, פטירת קרוב מדרגה ראשונה הכלל לא יחול. 

אורנה ברקוביצקי:

	בן-הזוג שנשאר בארץ מקבל. גם בתקופה שבן-הזוג בחו"ל השני ממשיך לקבל. זה לא שאנחנו מפסיקים לחלוטין. 

היו"ר יאיר פרץ:

	אם אבא נפטר בתאריך מסויים ואמא בתאריך אחר הוא יכול לנסוע באותה שנה?

אורנה ברקוביצקי:

	הוא יכול לנסוע. בן-הזוג שנשאר בארץ מקבל. 

היו"ר יאיר פרץ:

	הוא לא יקבל.

מרינה סולודקין:

	ואם זה אזכרה ולא לוויה?

אורנה ברקוביצקי:

	אין לזה סוף, כי הוא יכול להגיד שפעם זה אבל ופעם זה שמחה. נתחיל להתעסק עם אישורים של אנשים למה כל אחד נסע? לא נעמוד בזה.

גנדי ריגר:

	מה קורה כשיש לו בעיית בריאות?

אורנה ברקוביצקי:

	אין בעיה עם זה.

גנדי ריגר:

	למה לא להוסיף מקרה כשהוא צריך לנסוע לאיזו שהיא ועידה שהיא  לא יותר מ-3 ימים?

אורנה ברקוביצקי:

	מדובר בחודש אחד.




היו"ר יאיר פרץ:

	אני מציע לקבל את הפשרה שהגעתם אליה. בואו נתחיל כברת דרך מסויימת. הגעתם להישגים מכובדים. 

אודי  בן-דרור:

	בזמנו, כאשר היה תיקון החוק, היה מדובר בכמה אלפים של אנשים. ביטול החוק או פשרות יותר רחבות ממה שהוסכם עם הממשלה יכול לעבור את ה-5 מיליון שקלים. 

מיכאל נודלמן:

	גם החוק שלי עבר בהסכמת הממשלה. אחר כך היה דיון עם משרד האוצר, שבו הגענו למסקנה שצריכה להיות שנה קלנדרית.

היו"ר יאיר פרץ:

	אני מעמיד להצבעה את הצעת הפשרה שהתקבלה. היועצת המשפטית תקרא את הנוסח החדש.

גו'די וסרמן:

	תיקון סעיף 14א לחוק הבטחת הכנסה, התשמ"א-1980, בסעיף 14א(ב) בפיסקה 1 במקום האמור בו יבוא: "לפני שיצא את ישראל כאמור, הוא יצא את ישראל פעם נוספת באותה שנה קלנדרית." התחילה והתחולה ייקבעו בעת ההכנה לקריאה ראשונה.

שירלי אברמי:

	יש לזה עלות?

ג'ודי וסרמן:

	פחות מ-5 מיליון.

היו"ר יאיר פרץ:

	מי בעד?

ה צ ב ע ה
בעד – 3
נגד – 0 

אושר

הישיבה נעולה.

הישיבה ננעלה בשעה 10:00







